Sheba maak draai by haar lêplek, watergat(Foto: Verskaf) Sheba, die vermiste tierwyfie wat die naweek by ’n kleinhoewe aan die suide van Johannesburg ontsnap het, was teen Maandagaand steeds op die vlug, maar het wel tydelik teruggekeer om aan vleis te vreet wat vir haar uitgesit is. Sy het daarna weer op die vlug geslaan. Gresham Mandy, lid van die plaaslike gemeenskapspolisiëringsforum (GPF) op Sheba se spoor, meen dit is nietemin ’n “baie goeie teken”. Sheba is ook Maandagaand vroeg by ’n watergat in die omgewing opgemerk. Mandy sê Sheba is via hommeltuig- termiese beelding by ’n watergat opgemerk. Die spoorsnyspan het kort daarna spore rondom die watergat opgemerk en haar geruik. “Sy was dus baie naby, maar die bos was te dig en dit was te gevaarlik vir hulle om by die bos in te gaan.” Die span sou Maandagaand ’n opgesnyde karkas – behandel met ’n kalmeermiddel – uitsit in die hoop dat sy aan die vleis vreet, lomerig raak en eindelik aangekeer word. “Hopelik sal die oggend positiewe resultate oplewer,” het Mandy Maandagaand aan Maroela Media gesê. Sheba het Vrydagaand daarin geslaag om te ontsnap nadat die heining om haar aanhoudingsgebied in die Midvaal- plaaslike munisipaliteit geknip is. Die tierwyfie het intussen ’n damhert doodgemaak, ’n hond verskeur en ’n man aangeval. Die man het die aanval oorleef en is in ’n hospitaal opgeneem. Lees meer hier.